31982R0897
L 106/7
JURNALUL OFÍCIAL AL UNIUNII EUROPENE
REGULAMENTUL (CEE) NR. 897/82 AL COMISIEI
din 20 aprilie 1982
de modificare pentru a treia oară a Regulamentului (CEE) nr. 1842/81 privind acordarea unor restituiri ajustate pentru cerealele exportate sub forma anumitor băuturi spirtoase
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Regulamentul (CEE) nr. 2727/75 al Consiliului din 29 octombrie 1975 privind organizarea comună a piețelor în sectorul cerealelor (1) modificat ultima dată de Regulamentul (CEE) nr. 3808/81 (2), în special articolul 16 alineatul (6) și articolul 24,
având în vedere Regulamentul (CEE) nr. 1188/81 al Consiliului din 28 aprilie 1981 de stabilire a normelor generale privind acordarea unor restituiri ajustate pentru cerealele exportate sub forma anumitor băuturi spirtoase precum și a criteriilor de stabilire a valorii acestora și de modificare a Regulamentului (CEE) nr. 3035/80 privind anumite mărfuri care nu sunt menționate în anexa II la Tratat (3), în special articolul 12,
întrucât Regulamentul (CEE) nr. 1842/81 (4) al Comisiei modificat ultima dată de Regulamentul (CEE) nr. 3487/81 (5) stabilește modalitățile de aplicare privind acordarea restituirilor ajustate pentru cerealele exportate sub forma anumitor băuturi spirtoase;
întrucât articolul 1 alineatul (2) din Regulamentul (CEE) nr. 1842/81 prevede că declarația de plată include, printre alte indicații, greutatea netă a produselor; întrucât, de asemena, articolul 4 alineatul (3) din același regulament prevede că cerealele sau malțul utilizat trebuie să fie de calitate bună, sigură și comercială; întrucât, din motive de claritate, trebuie precizată noțiunea de umiditate utilizată în regulamentul respectiv;
întrucât, de fapt, conținutul normal de umiditate a cerealelor este mai mic sau egal cu 16 %; întrucât în producția de whisky se utilizează și cereale al căror conținut de umiditate depășește 16 %; întrucât, în consecință, pentru a ține cont de aceasta, ar trebui să se prevadă o reducere; întrucât reducerea ar trebui să fie mai mare în cazul în care cerealele utilizate au un conținut de umiditate mai mare de 18 %, pentru a se lua în considerare faptul că, în acest caz, cerealele nu au fost uscate;
întrucât Regulamentul (CEE) nr. 2731/75 (6) al Consiliului, modificat de Regulamentul (CEE) nr. 1156/77 (7), stabilește deopotrivă, în materie de cereale, o metodă de referință pentru determinarea conținutului de umiditate; întrucât trebuie să se facă trimitere la această metodă, autorizând în aceeași măsură folosirea altor metode uzuale, în cazul în care acestea furnizează suficiente garanții;
întrucât măsurile prevăzute în prezentul regulament sunt în conformitate cu avizul Comitetului de gestionare a cerealelor,
ADOPTĂ PREZENTUL REGULAMENT:
Articolul 1
Articolul 1 din Regulamentul (CEE) nr. 1842/81 se modifică după cum urmează:
1.
La alineatul (2) se adaugă litera (c) după cum urmează:
„(c)
conținutul de umiditate.”
2.
Se adaugă alineatul (3) de mai jos:
„(3) Pentru punerea în aplicare a prezentului regulament, greutatea netă a cerealelor utilizate este greutatea netă a acestor produse cu un conținut de umiditate mai mic sau egal cu 16 %. În cazul în care conținutul de umiditate a cerealelor utilizate este mai mare de 16 % și mai mic sau egal cu 17 %, greutatea care trebuie luată în considerare pentru plată este greutatea netă din care se scade 1,0 %. În cazul în care conținutul de umiditate a cerealelor utilizate este mai mare de 17 % și mai mic sau egal cu 18 %, se scade 2 %. În cazul în care conținutul de umiditate a cerealelor utilizate este mai mare de 18 %, se scade 2 % pe fiecare conținut de umiditate peste 16 %.
Metoda de analiză comunitară de referință pentru determinarea conținutului de umiditate al cerealelor destinate obținerii de băuturi spirtoase menționate în Regulamentul (CEE) nr. 1188/81 este metoda menționată în anexa II la Regulamentul (CEE) nr. 2731/75.
Cu toate acestea, pot fi folosite și alte metode uzuale dacă acestea sunt în măsură să ofere rezultate fără a se abate cu mai mult de 5 puncte zecimale de la rezultatele metodei de referință.
Statele membre informează Comisia cu privire la metodele diferite de metoda comunitară.”
Articolul 2
Prezentul regulament intră în vigoare în a treia zi de la data publicării în Jurnalul Oficial al Comunităților Europene.
Se aplică de la 1 iulie 1982.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 20 aprilie 1982.